《双节诗》
清代·塞尔赫

王生名驹日千里，长揖公卿皆倒屣。两母芳型世所无，无用张倒亲作诔。

府君曩署泾功曹，流寇围城虎怒号。功曹奋身思却贼，几陷白刃遭烹炮。

绐贼归来益坚壁，真见雎阳探鸟巢。射书安事聊城箭，全城意气常嚣嚣。

王生二母朱与李，一井相逢誓生死。金石同心甘下人，呜呼忠节成连理。

不知谁与撰丰碑，空使冰心天地垂。七十余年今逝水，寒泉凛冽系人思。

自古须眉愧巾帼，人间鼎足此男儿。

作者简介：（1677—1747）宗室，字慄庵，号晓亭，自号北阡季子。康熙三十七年封奉国将军，官至总督仓场侍郎。爱诗，遇能诗人，虽樵夫牧竖，必屈己下之。所作气格清旷。有《晓亭诗钞》。